ಕೊರೋನದಿಂದ ಗುಣಮುಖರಾಗಿ ಬಂದ ಸಿಬ್ಬಂದಿಗೆ ಹೂ ನೀಡಿ ಸ್ವಾಗತಿಸಿದ ಸಿಜೆ ಎ.ಎಸ್.ಓಕಾ ಬೆಂಗಳೂರು, ಜು.21: ಕೊರೋನ ಸೋಂಕು ದೃಢಪಟ್ಟ ಹಿನ್ನೆಲೆ ಆಸ್ಪತ್ರೆ ಸೇರಿದ್ದ ಹೈಕೋರ್ಟ್ ಸಿಬ್ಬಂದಿಯೊಬ್ಬರು ಗುಣಮುಖರಾಗಿ ಮಂಗಳವಾರ ಕರ್ತವ್ಯಕ್ಕೆ ಹಾಜರಾಗಿದ್ದು, ಇವರನ್ನು ಮುಖ್ಯ ನ್ಯಾಯಮೂರ್ತಿ ಎ.ಎಸ್.ಓಕಾ ಅವರು ಹೂ ನೀಡಿ ಸ್ವಾಗತಿಸಿದರು. ರಾಜ್ಯ ಹೈಕೋರ್ಟ್ ನ ಬೆಂಗಳೂರು ಪ್ರಧಾನ ಪೀಠದಲ್ಲಿ ಪ್ರಥಮ ದರ್ಜೆ ಸಹಾಯಕರಾಗಿ ಕಾರ್ಯನಿರ್ವಹಿಸುತ್ತಿರುವ ಮೇರಿ ಜೋಸೆಫಿನ್ ಅವರಿಗೆ ಕಳೆದ ತಿಂಗಳು ಕೊರೋನ ಸೋಂಕು ದೃಢಪಟ್ಟಿತ್ತು. ಈ ಹಿನ್ನೆಲೆ ಚಿಕಿತ್ಸೆಗೆ ತೆರಳಿದ್ದ ಅವರು 8 ದಿನಗಳ ಕಾಲ ಚಿಕಿತ್ಸೆ ಪಡೆದು ಗುಣಮುಖರಾಗಿದ್ದರು. ಬಳಿಕ ಹದಿನಾಲ್ಕು ದಿನಗಳ ಕಾಲ ಹೋಂ ಕ್ವಾರಂಟೈನ್ನಲ್ಲಿ ಕೂಡ ಇದ್ದರು. ಚಿಕಿತ್ಸೆ ಮತ್ತು ಆರೈಕೆ ಬಳಿಕ ಸಂಪೂರ್ಣವಾಗಿ ಗುಣಮುಖರಾಗಿ ಮೇರಿ ಅವರು ಕರ್ತವ್ಯಕ್ಕೆ ಹಾಜರಾದ ಸಂದರ್ಭದಲ್ಲಿ ಹೈಕೋರ್ಟ್ ನ ನ್ಯಾಯಮೂರ್ತಿಗಳು ಹಾಗೂ ಸಿಬ್ಬಂದಿ ಶುಭಾಶಯ ಕೋರಿ ಬರಮಾಡಿಕೊಂಡರು. ಕೊರೋನದಿಂದ ಗುಣಮುಖರಾಗಿ ಬಂದ ಸಿಬ್ಬಂದಿಯೊಬ್ಬರನ್ನು ಖುದ್ದು ನ್ಯಾಯಮೂರ್ತಿಗಳು ಎದುರುಗೊಂಡು ಸ್ವಾಗತಿಸಿದ್ದು ಹೈಕೋರ್ಟ್ ನ ಇತರೆ ಸಿಬ್ಬಂದಿಯ ಸಂತಸವನ್ನು ಇಮ್ಮಡಿಗೊಳಿಸಿತು.